Handelskrig: Fremtidens iPhones kan få importtold på 10%
Handelskrigen mellem Kina og USA kan betyde 10 procent dyrere iPhones - ifølge Wall Street Journal har Donald Trump meldt, at han vil indføre importskat på 10 procent på produkter fra Kina.
28. november 2018 Af katrine
Det er nok ikke gået nogens næse forbi, at Kina og USA ligger i import/eksport-krig med hinanden – også kaldet handelskrig. Falder den uheldigt ud, kan det komme til at koste forbrugerne penge at købe et produkt, der er importeret fra Kina.
Det lyder måske ikke så slemt, men faktum er, at mange amerikanske selskaber får deres produkter produceret i Kina.
10 % ekstra skat oven i iPhone
Ifølge Wall Street Journal har Donald Trump meldt, at han vil indføre en importskat på 10 procent på produkter fra Kina, hvis ikke det næste møde med den kinesiske præsident Xi Jinping bærer frugt. Blandt de produkter, der kan blive ramt af det, er iPhones.
Regner man lidt på det, er 10 procent i importskat af en iPhones pris en hel del, og det vil gøre de i forvejen dyre telefoner endnu dyrere. Man må nok også regne med, at Apple ikke har tænkt sig at trække de 10 procent fra deres profit, så de ekstra 10 procent kommer altså til at koste forbrugeren. Frem til nu er det lykkedes Apple at undgå den slags skatter, men denne gang kan det blive svært at sno sig udenom.
Foxconn overvejer fabrik i USA
Apple er yderst afhængige af produktion i Kina. De samarbejder blandt andet med selskaber som Foxconn. Netop Foxconn har dog meldt ud, at de vil åbne en produktionsfabrik i USA, men det kan ende med, at det alligevel bliver endnu dyrere end importskatterne at få sine produkter produceret i USA.